CELEX: 32020D1704
Language: sk
Date: 2020-10-23 00:00:00
Title: Rozhodnutie Rady (EÚ) 2020/1704 z 23. októbra 2020 o podpise v mene Únie a predbežnom vykonávaní Dohody vo forme výmeny listov medzi Európskou úniou a Mauritánskou islamskou republikou o predĺžení platnosti protokolu, ktorým sa stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou a ktorého platnosť uplynie 15. novembra 2020

16.11.2020   
               
               
                  SK
               
               
                  Úradný vestník Európskej únie
               
               
                  L 383/1
               
            
         ROZHODNUTIE RADY (EÚ) 2020/1704
         z 23. októbra 2020
         o podpise v mene Únie a predbežnom vykonávaní Dohody vo forme výmeny listov medzi Európskou úniou a Mauritánskou islamskou republikou o predĺžení platnosti protokolu, ktorým sa stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou a ktorého platnosť uplynie 15. novembra 2020
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 v spojení s článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     Dohoda o spolupráci v sektore rybolovu medzi Európskym spoločenstvom a Mauritánskou islamskou republikou (1) (ďalej len „dohoda“) schválená nariadením Rady (ES) č. 1801/2006 (2) nadobudla platnosť 8. augusta 2008.
                  
               
                     (2)
                  
                  
                     Protokol k dohode, ktorým sa stanovujú rybolovné možnosti a finančný príspevok podľa dohody a ktorý nadobudol platnosť v rovnaký deň na obdobie dvoch rokov, bol niekoľkokrát nahradený.
                  
               
                     (3)
                  
                  
                     Rada 8. júla 2019 poverila Komisiu začať rokovania s Mauritánskou islamskou republikou (ďalej len „Mauritánia“) s cieľom uzavrieť novú dohodu o partnerstve v odvetví udržateľného rybárstva a protokol implementujúci túto dohodu.
                  
               
                     (4)
                  
                  
                     Aby sa zabránilo dlhodobému prerušeniu rybolovných činností, Rada taktiež poverila Komisiu rokovať o predĺžení platného protokolu (3) o maximálne jeden rok, pred jeho uplynutím platnosti 15. novembra 2019 (ďalej len „protokol“). Rada 8. novembra 2019 prijala rozhodnutie (EÚ) 2019/1918 (4) o tomto predĺžení.
                  
               
                     (5)
                  
                  
                     V období od septembra 2019 do februára 2020 sa uskutočnili štyri kolá rokovaní s Mauritániou týkajúce sa uzavretia novej dohody a nového protokolu. Uvedené rokovania však nedospeli k žiadnym záverom.
                  
               
                     (6)
                  
                  
                     Napriek tomu, že platnosť protokolu bola už raz predĺžená, je zrejmé, že vzhľadom na súčasnú zdravotnú situáciu z dôvodu pandémie ochorenia COVID-19 sa rokovania týkajúce sa uzavretia novej dohody a protokolu nepodarí včas zavŕšiť, a tým sa neumožní zabrániť prerušeniu rybolovných činností. V tejto situácii preto Rada 26. júna 2020 poverila Komisiu rokovaním o novom predĺžení platnosti protokolu o maximálne jeden rok.
                  
               
                     (7)
                  
                  
                     Až do ukončenia rokovaní týkajúcich sa uzavretia novej dohody a nového protokolu dojednala Komisia v mene Únie s Mauritánskou islamskou republikou dohodu vo forme výmeny listov, ktorou sa druhýkrát predlžuje platnosť protokolu, ktorým sa stanovujú rybolovné možnosti a finančný príspevok podľa dohody (ďalej len „dohoda vo forme výmeny listov“), a to maximálne o jeden rok. Následne po uvedených rokovaniach bola dohoda vo forme výmeny listov 7. júla 2020 parafovaná.
                  
               
                     (8)
                  
                  
                     Cieľom dohody vo forme výmeny listov je umožniť Únii a Mauritánii naďalej spolupracovať na účely podpory politiky udržateľného rybolovu, zodpovedného využívania rybolovných zdrojov v mauritánskych vodách a umožniť plavidlám Únie vykonávať rybolovné činnosti v daných vodách.
                  
               
                     (9)
                  
                  
                     S cieľom zabezpečiť kontinuitu rybolovných činností plavidiel Únie v mauritánskych vodách je vhodné dohodu vo forme výmeny listov predbežne vykonávať od 16. novembra 2020 alebo od akéhokoľvek neskoršieho dátumu odo dňa jej podpisu v súlade s jej bodom 6.
                  
               
                     (10)
                  
                  
                     Dohoda vo forme výmeny listov by sa mala podpísať a predbežne vykonávať do ukončenia postupov potrebných na nadobudnutie jej platnosti,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Dohody vo forme výmeny listov medzi Európskou úniou a Mauritánskou islamskou republikou o predĺžení platnosti protokolu, ktorým sa stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou a ktorého platnosť uplynie 15. novembra 2020, s výhradou uzavretia uvedenej dohody (5).
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu vo forme výmeny listov v mene Únie.
         
         
            Článok 3
            Dohoda vo forme výmeny listov sa predbežne vykonáva od 16. novembra 2020 alebo od akéhokoľvek neskoršieho dátumu odo dňa jej podpisu (6) do ukončenia postupov potrebných na nadobudnutie jej platnosti.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Luxemburgu 23. októbra 2020
            
               
                  Za Radu
               
               
                  predsedníčka
               
               S. SCHULZE
            
         
         
            (1)  Ú. v. EÚ L 343, 8.12.2006, s. 4.
         
            (2)  Nariadenie Rady (ES) č. 1801/2006 z 30. novembra 2006 o uzavretí Dohody o spolupráci v sektore rybolovu medzi Európskym spoločenstvom a Mauritánskou islamskou republikou (Ú. v. EÚ L 343, 8.12.2006, s. 1).
         
            (3)  Protokol, ktorým sa na obdobie štyroch rokov stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou (Ú. v. EÚ L 315, 1.12.2015, s. 3).
         
            (4)  Rozhodnutie Rady (EÚ) 2019/1918 z 8. novembra 2019 o podpise v mene Európskej únie a predbežnom vykonávaní Dohody vo forme výmeny listov medzi Európskou úniou a Mauritánskou islamskou republikou o predĺžení platnosti protokolu, ktorým sa stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou a ktorého platnosť uplynie 15. novembra 2019. (Ú. v. EÚ L 297 I, 18.11.2019, s. 1).
         
            (5)  Text dohody vo forme výmeny listov je pripojený k tomuto rozhodnutiu.
         
            (6)  Dátum, od ktorého sa bude dohoda vo forme výmeny listov predbežne vykonávať uverejní Generálny sekretariát Rady v Úradnom vestníku Európskej únie.